Elisabeth Arnold (RV), 2003-10-21:
Nu er jeg så igen blevet tildelt en plads i Nordisk Råd og glæder mig til arbejdet, men jeg må sige, at det indtryk, jeg havde af Nordisk Råd, dengang jeg var medlem af delegationen, var, at der var fantastisk mange fine ord, der var mange skåltaler, der var mange flotte erklæringer, og der var ikke så mange resultater.
Jeg vil gerne sige tak for den fyldige redegørelse og sige, at man stadig væk godt kan mærke, at man i Nordisk Råd er klar over, at der ikke er meget storpolitisk betydning i arbejdet, men at man har som sin opgave at finde konkrete løsninger på problemer, hvor det er muligt.
Man har, som det er beskrevet i redegørelsen, et stort hjemmemarked.
Det falder naturligt, at man har det, fordi man har et værdifællesskab, man har sproglighed, man har mange kulturelle berøringspunkter, og man er blevet mere udadvendt, end man har været før.
Man har et samarbejde med Baltikum og med Nordvestrusland, og det er alt sammen udmærket.
Men man kan tydeligt mærke i redegørelsen, at der ikke er samme beslutningskraft som i andre samarbejdsformer, vi har inden for det europæiske område, og derfor kan resultatlisten godt forekomme beskeden i forhold til mængden af ord.
Norden har, som det er beskrevet, meget at byde på, som vores omgivelser i Europa kan drage nytte af.
Jeg vil godt remse nogle områder op, hvor jeg mener, at Norden faktisk har nogle gode erfaringer, som vi virkelig kunne eksportere.
Hvis man kigger på disse områder, som jeg har plukket ud, fordi de ligger Det Radikale Venstre nær, så vil jeg sige, at på hvert eneste af disse områder er der nævnt en masse punkter i redegørelsen, hvor der stadig væk ikke er sket fremskridt. Angående de åbne grænser er der et særligt afsnit på side 4, der handler om noget af det arbejde, man gør for at nedbryde nordiske grænsehindringer.
Her står følgende sætning, som handler om et arbejde på skatteområdet:
Det forventes, at arbejdet vil koncentreres om forbedret oplysning til pendlere og borgere, der ønsker at bosætte sig i et andet nordisk land, og en undersøgelse af om der findes grænsehindringer på skatteområdet, der kan fjernes.
« Det er jo et ambitionsniveau, der er til at overse, må man sige.
Vi ved, at der er masser af problemer for pendlere, der bosætter sig i f.eks. Øresundsregionen, bor i det ene land og arbejder i det andet land.
Vi ved, at der er masser af skatteproblemer på området, og der er ikke sket noget fremskridt af betydning på trods af, at problemerne har været kendt i masser af år.
Så meget om de smukke ord og de manglende resultater.
Vi kunne også tage nogle andre områder, f.eks. uddannelsesaftalerne.
Her har vi haft problemer med, at Danmark ensidigt begyndte at indføre sprogtest, et initiativ, som blev meget, meget unådigt taget op i de øvrige nordiske lande.
Det var også et meget uhøfligt initiativ, som bestemt ikke var i samarbejdets ånd.
På miljøpolitikkens område må man sige, at vi stadig har store problemer med olieforureningen til søs, og det er ikke lykkedes at få nogle fuldstændig håndfaste løsningsmuligheder på det område.
På ligestillingspolitikkens område er det også sådan, at vi har nogle flotte erklæringer og har vedtaget masser af deklarationer, men der er stadig udbredt vold mod kvinder, og der foregår stadig kvindehandel.
Her burde vi have haft nogle fællesnordiske initiativer, som kunne danne mønster for andre lande.
Som hovedregel må jeg sige, at det er tydeligt, at man har et folkeligt værdsat og populært samarbejde.
Det Radikale Venstre vil holde optimismen højt.
Vi frygter stagnation på området, men vi vil gerne holde den optimistiske tone og vil derfor, som vi plejer, fortsætte arbejdet med at støtte det nordiske samarbejde så meget vi kan, både i ord og i handling.